Biblia Kaselɔi, aaafee afi 1870 mli\nBiblia lɛ gba akɛ, yɛ Kristo gbele sɛɛ lɛ, amale tsɔɔlɔi baate shi yɛ blema Kristofoi lɛ ateŋ ni amɛkɛ amale tsɔɔmɔi baafutu Biblia mli anɔkwale tsɔɔmɔi lɛ. (Bɔfoi 20:29, 30) Nakai pɛpɛɛpɛ eba lɛ. Amale tsɔɔlɔi kɛ amagajalɔi atsɔɔmɔi bafutu Yesu tsɔɔmɔi lɛ, ni enɛ kɛ amale Kristojamɔ ba. (2 Timoteo 4:3, 4) Ŋmɛnɛ lɛ, te wɔbaafee tɛŋŋ wɔná nɔmimaa akɛ wɔnuɔ nɔ ni Biblia lɛ tsɔɔ diɛŋtsɛ lɛ shishi jogbaŋŋ?\nBe ni Yehowa eto akɛ ebaajie anɔkwale lɛ kpo lɛ bashɛ. Yehowa gba akɛ yɛ ‘naagbee be lɛ mli lɛ, anɔkwa nilee baafa babaoo.’ (Daniel 12:4) Yɛ afi 1870 lɛ, kuu bibioo ko ni miitao anɔkwale lɛ yɔse akɛ nibii babaoo ni sɔlemɔi lɛ tsɔɔ lɛ damɔɔɔ Ŋmalɛ lɛ nɔ. No hewɔ lɛ, amɛbɔi nibii amlipɛimɔ koni amɛle nɔ ni Biblia lɛ tsɔɔ diɛŋtsɛ, ni Yehowa ye ebua amɛ ni amɛnu ŋmalɛi lɛ ashishi jogbaŋŋ.\nHii anɔkwafoi komɛi kase Biblia lɛ jogbaŋŋ. Mɛi ni tsɔ wɔhiɛ, ni ji Biblia Kaselɔi ni yɔɔ ekãa nɛɛ, tsɔ gbɛ ko nɔ amɛkase Biblia lɛ, ni wɔkɛ nakai gbɛ lɛ nɔŋŋ miitsu nii ŋmɛnɛ. Amɛsusu Biblia mli saji lɛ ahe ekomekomei. Kɛ́ amɛkɛ Biblia mli sane ko ni shishinumɔ wa kpe lɛ, amɛtaoɔ ŋmalɛi krokomɛi ni gbálaa mli. Kɛ́ amɛná shishinumɔ ni ja ni kɛ Ŋmalɛ lɛ kpãa gbee lɛ, amɛŋmaa amɛfɔ̃ɔ shi. No hewɔ lɛ, amɛhã Biblia lɛ nɔŋŋ ye ebua amɛ koni amɛnu Biblia lɛ shishi, ni enɛ ji nɔ ni hã Biblia mli anɔkwalei lɛ bafee faŋŋ ekoŋŋ kɛhã amɛ. Anɔkwalei ni amɛna lɛ kɔɔ Nyɔŋmɔ gbɛ́i lɛ, e-Maŋtsɛyeli lɛ, nɔ hewɔ ni ebɔ adesai kɛ shikpɔŋ lɛ, shihilɛ mli ni gbohii lɛ yɔɔ, kɛ gbohiiashitee he hiɛnɔkamɔ lɛ he. Amɛniiamlitaomɔ lɛ hã amɛye amɛhe kɛje hemɔkɛyelii kɛ nifeemɔi babaoo ni kɛ Biblia lɛ kpãaa gbee lɛ ahe.​—Yohane 8:31, 32.\nBe ni shɛɔ afi 1879 lɛ, Biblia Kaselɔi lɛ eyɔse akɛ, be eshɛ ni esa akɛ amɛhã mɛi ale anɔkwalei nɛɛ. No hewɔ lɛ, yɛ nakai afi lɛ mli lɛ amɛbɔi Buu-Mɔɔ Eetswa Yehowa Maŋtsɛyeli He Adafi lɛ kalamɔ, ni aakala kɛbashi ŋmɛnɛ. Amrɔ nɛɛ, wɔkɛ Biblia mli anɔkwalei miihã mɛi yɛ maji 240 anɔ yɛ wiemɔi ni fa fe 750 amli. Anɔkwa nilee fako yɛ shikpɔŋ lɛ nɔ nɛkɛ pɛŋ!\nMɛni ehã anɔkwalei ni yɔɔ Nyɔŋmɔ Wiemɔ lɛ mli lɛ efee faŋŋ ekoŋŋ kɛhã wɔ?\nKɛmaje Mɔ Ko Kɛmaje Mɔ Ko Te Fee Tɛŋŋ Ni Biblia Mli Anɔkwalei Lɛ Bafee Faŋŋ Ekoŋŋ Lɛ?